**МЕСЯЦА ОКТЯБРЯ В 19-Й ДЕНЬ**

**СОБОР СВЯТЫХ ЗЕМЛИ АРХАНГЕЛЬСКИЯ**

НА МАЛЕЙ ВЕЧЕРНИ

На Го́споди, воззва́х: стихи́ры, глас 6.

Подобен: Тридневен:

В Троице Единому Богу покланяемому/ воспевает пение сонм святителей и преподобных,/ мученик и исповедник земли Архангельския,/ сияние Божественныя славы,/ ограждение и щит, Приснодевы дарование,/ Архистратига же Михаила радость с Небесными силами.

Верою возсияла еси, Заволочская страно,/ повитая мглою неведения древле,/ проповедию иноков, Духа столпов, озарившися,/ монашества сады посреде снегов возрастивших,/ и яко царскою диадимою украсилася еси обителию Соловецкою,/ подвиги и страдальчеством славною.

Тридневно воскресшему Христу от Гроба/ в воде Крещения спогребшиися,/ и Духом помазавшиися Святым/ и в вере пожившии благочестно людие земли нашея/ да наследят со святыми ея Царствие вечное/ в славнем гласе Архангелове и трубе Божии являемое.

Велегласно радуемся и тихость благодати приемлем,/ в ладиях спасения кормчих добрых имуще,/ ко пристанищу отишному сквозе бури ны управляющих,/ преподобных земли Архангельския,/ имже Христос сшествова на водах Двинских и Пинежских,/ Мезенских же, Онежских, и Беломорских.

Слава, и ныне, Богородичен, глас и подобен тойже:

Томимых всех многодневно тяготою трудов и лишений/ Заступница явилася еси в земли Архангельстей:/ преподобных, мученик и исповедник, изгнанных правды ради,/ Мати Божия, милости источниче,/ пристанище благонадежно в бури,/ светильниче горящий во тьме полунощней.

На стиховне, глас 1.

Подобен: Небесных чинов:

Архангельское благовещение мир обнови,/ Христово же слово отверзе тайну Креста и Воскресения,/ пришествие Духа Церковь Святую основа,/ яже святыми, во всех странах просиявшими обогащаема,/ ныне светлое совершает торжество/ с землею нашею Архангельскою.

Стих: Бог нам прибежище и си́ла,/ Помо́щник в ско́рбех, обре́тших ны зело́.

Узорочие[[1]](#footnote-1) добродетелей проявляюще/ и душевным благородием милостивно люди утешающе,/ смирение, яко сияние ризы Христа,/ стяжали есте, святии земли Архангельския,/ Егоже молите/ спастися почитающим вас любовию.

Стих: Госпо́дь сил с на́ми,/ Засту́пник наш, Бог Иа́ковль.

Небесных чинов ликостояние/ на землю тезоименитую днесь приниче/ с Пречистою Девою и всеми святыми,/ зде богоугодне пожившими и за веру пострадавшими,/ молят о нас Святую Троицу/ спастися душам нашим.

Слава, и ныне, глас 3:

Подвижничеством Соловецким осиянная,/ ветвию же Сийскою от древа Белоезерскаго и Кенскаго украшенная/ и молитвенник Обнорских и Комельских труды почтенная,/ красуйся, земле Архангельская,/ в дебрех Ве́рколы светло воспой со иноки песнь Богу,/ Шенкурскую святыню напои от источников древних,/ и со всеми монахи и мирскими, во храмех твоих собравшимися,/ предстательством в молитвах неусыпающия Богородицы/ весело празднуй всечестное святых твоих торжество.

# НА ВЕЛИЦЕЙ ВЕЧЕРНИ

Блаже́н му́ж: 1-й антифо́н.

На Го́споди, воззва́х: стихи́ры, глас 1:

От Студенаго окиана на полдень/ распростреся Белое море,/ над реками же северными со долы и холмы безмолвными/ вознесеся в светлем небе беззакатное солнце,/ озаряя христианское братство поморское/ и обители древния преподобных,/ и отоки Соловецкия таинственно:/ сия есть земля Архангельская, благодатию прославленная:/ еяже святых Собор воспевающе,/ Богу Сущему в Троице благодарение принесем.

Присно пребывает память ваша,/ о святии земли Архангельския:/ от Бога бо есте вы и от присносущныя Жизни,/ от Света Его и Разума;/ сердцу любящу завеса времен скрыти не может/ имена и подвиги Христа возлюбивших;/ темже бодренно поживем, призывающе вас в помощь,/ да свет веры вашея займется в душах наших/ и поведаем жития чудная сыновом и дщерем своим/ во утверждение Церкве Русския.

Ревности о Бозе Кирилла Челмогорскаго и Стефана Пермскаго сообразни/ во острове Соловецстем явишася Духа столпи,/ Зосимо, Савватие и Германе, чудотворцы,/ Варлаам же Важеский и Афанасий Наволоцкий в Двинстем краи просияша,/ Александра Ошевенскаго и Антония Сийскаго труды возвеличишася/ обителей дивных созданием:/ темже, приидите, вернии людие Архангельстии,/ воспоим прославленныя честною смертию и чудесы многими,/ вся превозмогшия о Господе отцы наша преподобныя.

Святителя Филиппа обителище,/ отрока Артемия и пастыря Иоанна отечествие,/ Вениамина же Петроградскаго воспитание ты еси,/ земле наша Архангельская,/ в тебе же и сонм страдальцев новых прославися:/ Коряжемское инок братство:/ Павел, Феодосий, Никодим и Серафим,/ Сольвычегодский же Леонид, адамант веры,/ Вениамин и Никифор, святаго отока молебницы,/ архипастырь Антоний и священник Николай, лжеобновителей лесть посекшии,/ Петр и Иларион, изгнанники, архипастыри Соловецтии нареченнии,/ ихже подвиги за Христа песньми величаем.

Ины стихиры, глас 8:

Страстотерпец Соловецких и Анзерских ныне почтим/ с новомученики Архангелогородскими/ юзники воспомянем Каргопольския, Котласския, Кулойския и Онежския,/ в горьких работах житие скончавшия,/ поклонимся прошедшим узилища смерти Пертоминская и Ягринская,/ древних преподобных молитвами укрепляемым,/ и всех возвеличим во всяцем месте земли Архангельския за Христа пострадавших,/ ихже вере подражающе, молитвою души просветим,/ во еже Небесному Жениху сретение достойное сотворити.

Архиерейскому призванию верни бывше,/ в земли Архангельстей во изгнании пострадаша даже до крове/ Онисим Тульский и Парфений, Одесских предел молитвенник,/ во узилищи же Кулойстем преосвященный Игнатий почи,/ Скопина града земли Рязанския ангел,/ Великоустюжскаго же Николая мощи Казахстанская пустыня прият./ Тии, яко о народе Божии пекущиися присно,/ со всеми архипастыри и пастыри, в годину горьких мучений пострадавшими,/ прилежно молятся о душах наших.

Храмы земли нашея, со мученики поругание приимшия,/ потщимся возставити, вернии,/ купно же и память пастырей наших сохранити,/ в дальних пределех убиенных:/ в Зырянстей же стране Иоанна от предел Печорских,/ в Сибирстей земли Николая архипастыря Вельскаго,/ в Белгородстей же Никодима священноначальника,/ и всех верных, в годину мучительства великаго пострадавших,/ телесы упокоившихся в братских ровех Архангельских:/ ихже молитвами, Христе,/ паству Твою соблюди в Православии во веки.

От Лавры Сергиевы и Белоезера,/ от Новаграда и земли Московския/ в пределы Архангельския токи благодати приидоша,/ юже ныне мнози почерпают богатно:/ Бутовских священномученик Аркадия, Иоанна и Зосимы и иных почитателие,/ Оптинских монахов Никона и Агапита наследницы духовнии,/ Луки, архипастыря Крымскаго, исцелением обрадованнии людие,/ и всея Церкве Русския чада, иже с нами воспевают/ сонм святителей наших, преподобных и праведных, и жен благочестивых,/ подвижник явленных и неявленных,/ живых у Бога во веки,/ и тепле молящихся о душах наших.

Слава, глас 4:

О краесветная земле Руси Православныя,/ яже при мори страно Заволочская,/ именем честных небесных воинств почтенная,/ благочестием яко сиянием северным озаренная:/ твоих святых Собор ныне прославляем,/ благодаряще согласно/ величия ради преславных дел/ Троицу Святую, Бога нашего,/ дивнаго во святых Своих Архангельских.

И ныне, Богородичен, глас тойже: Иже Тебе ради богоотец пророк Давид:

Вход. Прокимен дне.

И чтения три, якоже в неделю всех Святых.

На литии стихи́ры, глас 5:

С тобою бысть Троическия веры благодать,/ страно полунощная Архангельская,/ с тобою же и всех святых твоих дарования духовная,/ имиже вспомоществуеми/ Христово славим о нас промышление,/ благодаряще Матерь Божию// и Небесных воинств Архистратига.

Глас 7: Крестное сияние широту Беломорскую освети,/ в дебрех северных возоблиста и на брезех высоких,/ в храмы созывая люди Богу Единому в Троице покланятися/ и чтити праздники Господни и угодников Его;/ мы же в день торжества святых наших Архангельских сошедшеся,/ воспомянем и безвестное страдальцев множество,/ ихже телеса утаишася в местех непроходных,/ Пертоминския пределы освящающе,/ Лявльския дебри и пучины, и удолия Ягринския,/ идеже под сению крестною многи упокоение обретоша.

Слава, глас 2:

Ангелов множество со Архистратигом своим/ сонму святых земли нашея предходят с веселием,/ яко малым чим от них умаленных,/ точию дебельством плоти смертныя,/ обаче славою и честию увенчанных/ со всеми мученики, преподобными и праведными,/ и молящихся со дерзновением о душах наших.

И ныне, Богородичен, глас тойже:

Всех скорбящих Радосте,/ и плавающих Кормчая,/ и труждающихся Вспоможение,/ земледельцев Надеждо,/ храмоздателей Премудросте,/ священнослужителей Просвещение,/ иноков Покрове и Наставнице,/ Милосте бедствующим,/ Мати Дево, Архангельския земли Заступнице,/ потщися, молимся, спастися рабом Твоим.

На стиховне стихиры, глас 2.

Подобен: Доме Евфрафов:

Земле Архангельская,/ страно благодатная,/ воспевай Собор/ святителей и мученик твоих,// преподобных же и праведных.

Стих: Го́споди, Госпо́дь наш,/ яко чу́дно и́мя Твое́ по всей земли.

Рек течение северных,/ зе́мли тезоименныя омывает:/ Двинския, Пинежския,/ Онежския же и Мезенския,/ идеже святии Архангельстии возсияша.

Стих: Святы́м, и́же суть на земли́ Его́,/ удиви́ Госпо́дь вся хоте́ния Своя в них.

Море Белое величается/ обителию Соловецкою,/ имущею воины и други/ Царя Небеснаго,// преподобныя и новомученики и исповедники.

Слава, глас и подобен, тойже:

Краю благословенный,/ уделе святых,/ земле Архангельская,/ храни Святаго Духа благодать// и свет Христова Воскресения.

И ныне, Богородичен, глас 8.

Подобен: О, преславнаго чудесе:

О великаго милосердия,/ еже на нас явленнаго, Владычице,/ Мати Дево Богородительнице,/ прибежище чтущих Сына Твоего!/ Благодатный покров всемощный/ над землею Архангельскою простираеши,/ в нощи мира сего путеводствующи ны/ и, от недостойных уст моления приемлющи,// уповающих на Тя спасаеши.

Тропáрь, глас 2:

Свящéнный лик небéсных человéков/ в земли́ Архáнгельстей во слáву Христá Бóга я́влься,/ сия́ет чудесы́, свидéтельствуя благодáть./ Тогó имýще, вéрнии, возвесели́мся:/ во мнóжестве бо нам показýет Бóгу угоди́вших,/ я́же украси́ша добродéтельми странý полýнощную,/ обогати́ша Дýха Святáго даровáнии,/ ны́не же предстоя́т Престóлу Вы́шняго на Небесéх/ и о нас собóрне Томý мóлятся.

Ин тропарь, глас 4:

Небесным силам тезоименитая,/ ликуй ныне светло, земле Архангельская:/ память бо приспе твоих угодников новых и древних,/ обители и храмы в тебе устроивших,/ подвиги же многи подъемших в трудех и страданиих,/ имже возопиим согласно:/ о, святии сродницы наши,/ помощи и заступления нам от Бога испросите,/ яко приимшии победныя венцы.

НА УТРЕНИ

на Бог Господь: тропарь святых дважды.

Слава, и ныне, Богородичен: Вся паче смысла:

По 1-м стихословии седален, глас 3:

Архангельским и Беломорским, и иже во отоцех Соловецких мучеником, Котласским и Коряжемским юзником приидите, вернии поклонимся, страдальцев же почтим Онежских и Каргопольских, сердечною любовию вопиюще к ним: о, трудолюбнии заступницы наши, колико о обращении коегождо грешника кающася радуетеся, благословеннии!

Слава, и ныне, Богородичен:

Щедротам неизсякающим и велицей милости Твоей святии наши, дивившеся, вопияху Ти, Богородице: кое Ти благодарение принесем достойное? Что же воздадим о благодеяниих Твоих?/ Темже со Архангелом радостно зовем Ти: ра́дуйся, Благода́тная.

По 2-м стихословии седален, глас 4:

Многи скорби претерпеша в годину гонений святии наши: ови без суда от богоборцев жестосердых убиение, ови противу льстивых обновителей Церкве даже до уз и темниц борение, еще же от храмов и обителей разоренных в станы горьких работ отгнание, но во всех сих утешахуся именем Христа, Единаго Человеколюбца.

Слава, и ныне, Богородичен:

Пpе́жде да́же не погибнем во гресех, всенадежно спаси нас, молящихся Тебе от сердца, Мати Хpиста Бо́га нашего, огради заступлением Твои́м уповающия на Тя, вемы бо Тя, Всех скорбящих Радость, о земли нашей Архангельстей молящуюся Еди́ному Человеколю́бцу.

Величание:

Величаем вас,/ чудотворцы наши славнии Архангельстии,/ страну северную лучами добродетелей озарившии/ и образ спасения верным/ светоявленно показавшии.

Псалом избранный:

Го́споди Госпо́дь наш, я́ко чу́дно Имя Твое́ по всей земли́.

Мно́ги ско́рби пра́ведным и от всех их изба́вит я Госпо́дь.

Проидо́хом сквозе́ о́гнь и во́ду и изве́л еси́ ны в поко́й.

Наста́вил еси́ я́ко о́вцы лю́ди Твоя́, руко́ю Моисе́овою и Ааро́нею.

Пото́к пре́йде душа́ на́ша, у́бо пре́йде душа́ на́ша во́ду непостоя́нную.

Благослове́н Госпо́дь, Иже не даде́ нас в лови́тву зубо́м их.

Возвесели́тся пра́ведник о Го́споде, и упова́ет на Него́.

Ополчится Ангел Господень окрест боящихся Его.

Земля́ даде́ плод свой: благослови́ ны Бо́же, Бо́же наш.

В це́рквах благослови́те Бо́га, Го́спода от исто́чник Изра́илевых.

Ди́вен Бог во святы́х Свои́х, Бог Изра́илев.

По полиелеи седален, глас 1.

Подобен: Гроб Твой, Спасе:

Крест Христа Спаса, о святии, обстояще, украшени есте добродетелей и мученичества венцы, возвещающе в земли нашей благодать Царства Небеснаго, темже прославляем вас, грехов победители, и благодарим вас, молящихся за ны пред Престолом Единаго Бога нашего.

Слава, и ныне, Богородичен:

Лик Твой, Богомати, зрети хотящии, верою и любовию к чудотворным иконам притекаем, чудесы прославленным в земли нашей Архангельстей. Темже величаем Тя, Жизнодавца Рождшую, воспеваем Тя, руководствующую нас во страсе Божии ко спасению во Христе Господе нашем.

Таже, степенна, 1-й антифон 4-го гласа. Прокимен, глас 4: Радуйтеся, праведнии, о Господе,/ правым подобает похвала. Стих: Буди, Господи, милость Твоя на нас, якоже уповахом на Тя. Евангелие от Матфеа, зачало 10.

По 50-м псалме стихира, глас 6:

Да радуется страна Двинская и земля Архангельская,/ и море Белое, и реки северныя великоименитыя,/ сияние бо Духа Святаго вся концы просвети,/ аможе достиже шествие преподобных благовестников, святителей и праведников,/ и страдальцев за веру Христову,/ во времена последняя доспевших отсюду в Царствие Небесное./ Молите о нас, молимся,/ вси святии земли нашея,/ спасти и просветити души наша.

Кано́н, глас 2.

Песнь 1

Ирмос: *Стопами невлажными Израиль прохождаше,/ сечением вод проявляше Крест,/ входом – погребение,/ исходом – честное и Божественное Воскресение,/ поя в похвалении Избавителю победную.*

День светоносный памяти святых наста, в земли Архангельстей подвизавшихся добре и даже до конца веру соблюдших, еяже ради ови преподобия достигоша, ови же мученичества венцев победных.

Вычегды и Двины Северныя воды сорадуются, плещуще, стране Зырянстей, слыша от Пыраса до Выми-реки вещание Стефаново, ревностию по Бозе кумиры сокрушающее, Христовою напояемо победою.

Мира бегая, водворился еси на Челме горе при водах Лекшма езера, да человеком тай, Богу знаемь явишися, Кирилле преподобне, людей Каргопольских врачу чудодейственный и заступниче добропобедный.

Острова Соловецкаго первопроходче духовный, Савватие, Зосимо преизящный, иночества зде первоначальниче, и Германе, многажды преходяй во имя Христово морский путь, радуйтеся в ли́це преподобных и мученик, зде поты и кровь пролиявших, пение поюще победное.

Корел просветители, птенцы Сергиевы почтим, Стефанову же ветвь преподобническу прославим, Трифона Пе́ченгскаго возвеличим, просветивша люди кольския, Варлаама Керетскаго почудимся подвигом со многими слезами, яже суть на демоны оружие победное.

Усердно благодарим тя, земли Архангельския рождение и воспитание, святителю Никодиме, яко любовию к ней сыновнею жития и подвиги тоя святых прослави. Сам же церкви Бе́лгородстей архиерей быв, к лику мученик причтеся, воин Христа истинный, до смерти верен, кровь радостно за Того пролил еси, темже ныне со святыми поеши пение победное.

Богородичен: Богородицу, и Матерь Света, и чистоты сияние, Север Русский озаряющее, воспоим, яко Споручницу уневестившихся Спасу Христу, и жития их в земли Полунощней Наставницу, в ней уготовляющую Святому Духу шествие победное.

Песнь 3

Ирмо́с: *Процвела есть пустыня, яко крин, Господи,/ языческая неплодящая Церковь/ пришествием Твоим,/ в нейже утвердися мое сердце.*

Основал еси сад духовный, преподобне Александре, Ошевенскую обитель, богатеющую духом Сергиевым и Кирилловым; Пахомий же, ученик твой, с сомолитвенники, иже на Кеноезере, явися делатель добродетелей усерднейший.

Освяти обитель Сийскую образ Пресвятыя Троицы тщанием преподобнаго Антония, безмолвие избравшаго при езере Михайловстем в земли Холмогорстей, и многи святыя воспитавшаго молитвою чистаго сердца.

Приведе Лонгина и Симона ко Христу рачение из верховских градов в край Вычегодский уединенный, темже ов чудотворением прослави весь Коряжемскую, ов же преобрази дебри Сойгинския всеусердно.

Кто не почудится на Кожеезере просиявшу Серапиону, како инородец, верою богатея, северную обитель созда, в нейже Никодим поживе, ветвь пустыни доброцветная, и Леонид укрепися служити образу Одигитрии от сердца.

Собрашася монахов чини при мощех, морем отданных: Иоанна и Лонгина, близ Яренги погребенных; при брезе же Пертоминстем – Вассиана и Ионы, мореходом Беломорским помощников милосердных.

Богородичен: В путных шествиих изнемогающим Споспешница, в плавании бедствующим Пристанище, в дебрех живущим Христа ради дивное Вспоможение Ты еси, Дево Чистая, иноцем Мати милосердная.

Ин конда́к, глас 5:

Благословен еси, Господи,/ наставляяй нас на истину Твою/ Архангельских святых молитвами,/ иже, сушею и морем апостольски шествовавше,/ красоту Православия показаша явственно,/ и пронесоша ю в концы земли нашея,/ и Христа возвестиша, воскресшаго от Гроба.

Седален, глас 6:

Иго служения понесше и страдания смиренно претерпевше, и отсюду земли Архангельския покровителие нарекшиися, водворилися есте в вечных кровех, святии сродницы наши, немощныя заступающе и исцеляюще недужнии; темже благодарственно вопием: вы есте с нами, и Господь посреде нас.

Слава, и ныне, Богородичен:

На мори утишающи волнение и при реках устрояющи обители иноческия, возвеличилася еси в песнех, Мати Божия, но яко страдальцем утешение подающая и странники, разрешившияся уз и темниц, к Небесем провождающая, радостно ныне от всех воспеваешися: Ты еси с нами, не отлучающися от нас.

Песнь 4

Ирмо́с: *Неизрече́нное та́инство вочелове́чения Твоего́, Христе́ Бо́же,/ та́йно прови́дев, Авваку́м вопия́ше:/ услы́шах слух Твой и убоя́хся,/ разуме́х дела́ Твоя́/ и просла́влю си́лу Твою́.*

Святый кормчий Соловецкий, святителю Российский Филиппе, во граде Твери за Христа пострадавый, мощьми же в Кремли стольнем обретаяся, духом Беломория не разлучаешися и молишися со Иринархом, Елеазаром и иноки многими о нас, восхваляющих велию веру твою.

Святых обителей основания явистеся, Варлааме Важский и Афанасие Наволоцкий, апостолу любве Иоанну подражателие, и Диодоре Юрьегорский, Святыя Троицы исповедниче: ублажаем вас, Ангелов собеседников, за спасение многих положивших душу свою.

Праведнаго Петра, Черевковския веси иерея, в лета Смуты на Руси от злых иноземцев убиеннаго, песньми почтим, Иова же, при Щельи реце обитель создавша, мученический подвиг возвеличим; имиже яви нам, Христе Боже, милость Твою.

Скорбных еси утешителю, отроче праведне Артемие, Ве́рколы Пинежския и обители ея благословение, стрелою бо молнииною смерть приемый, в кровех Небесных водворился еси, идеже духом твоим, состраданием пламенеющим, у Бога милость испрошаеши чтущим святую память твою.

Чудный Прокопие, поживый сокровенне, мощьми же обретыйся при Устьи-реце иногда, исцеленьми прославился еси, на подвиг постнический воздвизая притекающия в храмину предивную твою.

Богородичен: Монашеское сословие Тобою утешается, праведных же лик укрепляется на Тя надеждею, Мати Божия, сирых Помощнице, заблуждших Наставнице, обуреваемых Тишино, Прибежище взыскующим помощь Твою.

Песнь 5

Ирмо́с: *У́тро све́тлое возсия́ от Гро́ба,/ Его́ бо схожде́нием Све́та испо́лнишася преиспо́дняя,/ пра́ведных ду́ши воста́ша во сла́ве,/ славосло́вящия стра́шное и Боже́ственное Воскресе́ние:/ Ты бо Еди́н Царь, и Держа́вный, и Си́льный,/ и ми́ра Пода́тель.*

В мори светлем возвеличися остров Анзерский, той бо явлением Богородицы Девы освятися, со Елеазаром вкупе преподобному Иову представшия и глаголющия: да наречется имя горе сей Голгофа отныне, да подвизаются зде иноцы, покланяющеся Распятию Сына Моего, вечныя жизни Подателя.

При водах Суры и Пинеги возрасте украшение страны Российския, древо благосенное и плодоносное – Иоанн, чудотворец, пастырь Кронштадтский, к Чаше спасительней люди призывавый, проповедуя Воскресение, крушение же Державы провидев, к подвигу многая чада уготовивый, о них моля венцев мученических Подателя.

Край Руси Святыя возсия при мори: художник бо изрядный народ поморский быв, купножительства братскаго взыска добре, да в нем трудолюбно спасение содевает, храмы воздвизая и со пастырьми моляся крепце Христу Богу, тишины морския Подателю.

Словом Патриарха Тихона утвержденная Церковь к гонению уготовися, соборне помянувши царя убиенна и первомученик Российских сонм; сему последовавше Коряжемския обители игумен Павел с Сольвычегодским собратом Феодосием и со ученики Никодимом и Серафимом, смерть от безбожных восприяша и к Царю Христу взыдоша непреткновенно.

Наследника Феодосиева, единаго от первомученик Российских Леонида почтим, Сольвычегодскую обитель в годину гонений приимшаго и пред кончиною мученическою святотатцев тако обличившаго: не дерзайте прочее, убийцы невинных, на Бога возставати, вы, издетска Таин Христовых приобщавшиися, но Судии праведнаго трепещите, нераскаянным вечнаго наказания Подателя.

Богородичен: Града Архангельска великое заступление, чадом Церкве Христовы дивный покров, Пречистая, благодатию Сына Твоего верныя укреплялала еси и к милосердию подвизала еси, утешающи сердца, скорбьми лихолетия обуреваемыя, яко Мати сущи милости Подателя.

Песнь 6

Ирмос: *Прообразу́яй Твое́ погребе́ние, Крест и страсть,/ Ио́на, во чре́ве ки́тове, Спа́се, тридне́вновав, от внутрь взыва́ше:/ да взы́дет живо́т мой,/ и прии́дет моли́тва моя́ в храм Твой Боже́ственный,/ о Го́споди ми́лости.*

Да воспоется нашея земли достояние: Вениамин архипастырь со Антонием Архангельским и Николаем Вельским, пресвитеры же, в ней пострадавшии, Иоанн, Александр и Николай от предел Московских, Иоанн и Николай от Ярославля, таже Николай иже от Рязани, и ина два тезоименитая от предел Тверских, молитвенницы изряднии ко Господу милости.

Истощание Христово и страдание Крестное духом познасте, умом недознаваемое, егда во узах Соловецких возсиясте, яко звезды в долзей нощи, святителие богомудрии Петре Воронежский и Иларионе Верейский, тьмы сострадальцев ваших вдохновляюще словесы милости.

Вениамине, Соловецкия благодати хранителю, обители страждущия вождю гонимый, с Никифором единомысленным муки приемый, монашествующим, обеты сохраньшим честно, озари сердца надеждею улучити велия милости.

Явлением мощей архиерея Вятскаго Виктора обрадованнии, почтим и ины Соловецкия страдальцы: иереев Божиих Александра, Михаила, Василия и Владимира, еще же Николая, Владимирския земли отрасль, и Николая исповедника, во Усть-Выми почившаго, сподобльшихся Божия милости.

Никона Оптинскаго писаньми вдохновляеми, воспоим того, яко монаха вернаго, духовною лествицею к Небесем возшедшаго, аще и обители своея лишен быв, но и в земли Архангельстей память его с похвалами, якоже и Агапита со Максимом, Моисея же и Иннокентия, просиявших в девстве, посте и милостыни.

Богородичен: Одигитрия Соловецкая, путь иноком указующая, Мати Божия, и узником явилася еси отрада, овим надежду свободы возвестивши, овим же ину свободу неотъемлему во Христе, Господе милости.

Кондáк, глас 4:

В житии́ земнéм Бóгу угоди́вше/ и по отшéствии от дóльних, в Гóрних водвори́вшеся,/ со безплóтных ли́ки трисия́тельныя слáвы наслаждáетеся/ и с вóинствы Небéсными кри́лы моли́тв зéмлю нáшу покрывáете./ Сегó рáди восхваля́ет вас, присноблажéннии, святáя Цéрковь/ и собóри вéрных рáдуются:/ вáми бо прослáвися и́мя Бóжие в земли́ Архáнгельстей.

Икос:

Благословяще Господа на всякое время, вечер, и утро, и полудне, молитву Тому возносиша святии земли Архангельския: ови во храмех и обителех издревле, радующеся, ови послежде во узах, темницах и горьких работах, воздыхающе, или во убежищах тайных, яко закона новых властителей преступницы, но приснии Богу явишася и, освятившеся Духом Святым и даровании просиявше, крестный путь до конца преидоша и достигоша Царствия Небеснаго; темже чтим согласно дружину святых наших, тии бо прослáвиша и́мя Бóжие в земли́ Архáнгельстей.

Песнь 7

Ирмо́с: *Херуви́мы подража́юще, о́троцы/ в пещи́ ликовствова́ху, вопию́ще:/ благослове́н еси́, Бо́же,/ я́ко и́стиною и судо́м наве́л еси́ сия́ вся* [*грех*](https://azbyka.ru/1/o_grehe) *ра́ди на́ших,/ препе́тый и препросла́вленный во вся ве́ки.*

Во святителех благочестно пожившии и на острове Соловецтем узы претерпевшии, в местех пустех близ градов убиени быша в годину мучительства лютаго, Герман Вязниковский, бодренный ум, Аркадий Бежицкий, вития духовный, Онисим Тульский, богослужения ревнитель, веру Христову прославльшии во веки.

Воспомянем святителей: Великоустюжскаго Николая, почивша в Казахстанстей стране, и в земли Архангельстей изгнанника Игнатия Скопинскаго, Парфения же Ананьевскаго зде убиенна, емуже спострадати изволи Антонина сродница, мученицам Собора святых Архангельских причтенная, вкупе с Апполинариею, Анною, Ниною и Елизаветою, живыми во веки.

Шенкурска доброто и Архангельских пастырей наставниче, Троицу Святую почитати люди некнижны учил еси неленостно, со изгнанники святыми служа, чести их сподобился еси, священномучениче Николае, в старости мастите убиение претерпевый со Иоанном пресвитером, близ Ижемы умученным, прославился еси во веки.

Святыя священники, в земли нашей рожденныя, почтим Зосиму и Николая: ов убо якоже и служитель престола Господня в веси Шенкурстей Иоанн, в Бутове Московстем убиение претерпе, ов же в краи Хабаровстем Востока Дальняго; сих молитвами улучим спасение во веки.

В станех страданий зельных упокоишася святии наши: в Кулойстем пресвитеры Михаил и Феодор с мучеником Александром, в Каргопольстем же Феофан преподобный, Василий пресвитер, протодиакон Иоанн, в Обозерстем Никандр, Пскова похвала, в Локчимстей же Зырянстей дебри Викентий инок изрядный, ихже память пребывает во вся веки.

Богородичен: При Кресте, Пречистая, плач благосердый восприимши, стояла еси сердцем, скорбию терзаемым: Где Твоя зайде доброта, Сыне вожделенне? Не премолчи, но воскресни, яко Всесилен, и всем страдальцем Твоим путесотвори стезю райскую во веки.

Песнь 8

Ирмос: *Свещено́сцы душе́ю,/ све́тлии, па́че сне́га пресия́юще,/ преподо́бнии о́троцы посреде́ пла́мене не опали́шася:/ вся бо вку́пе, ели́ка под тва́рию,/ к Бо́жии пе́сни себе́ созыва́юще, с ра́достию поя́ху:/ по́йте, дела́ Госпо́дня, Го́спода.*

Храмом разрушенным и кампаном молчащим, архиереом и священником убиенным, не угасе свеща веры Православныя, но паче возгореся новых мучеников подвигом, яко соль, землю нашу осоляющих, и во смирении нашем пети научающих Господа.

Молите за ны, священномученицы Димитрие и Алексие, в земли Московстей добре послужившии: ов за заступление храма своего, ов же навета ради в горькую работу шествовавшии, во узилищи близ града Архангельска житие скончавшии, благословяще Страдавша и Погребенна, и Воскресшаго Господа.

Аще и день един, да мой пред престолом Божиим, рече иерей Феодор прихожаном, бежати тому увещавающим; в лета же последняя сродников лишен и службы церковныя, к престолу вечному восхождение в стане страданий Онежстем соверши; и купно с мучеником Владимиром чтецом и монахинею обители Успенския Нижнеломовския Гермогеною, отверсты обрете объятия Преблагаго Господа.

Храма в пределех Тверских попечитель, мученик Андрей в Каргопольстем узилищи смерть претерпе; тамо пострадаша земледелателие Иоанн и Никифор, Евангелие и истины церковныя другом проповедавшии, и, за сие на многолетное заключение осуждени бывше, венцы достойныя прияша от Господа.

Кий подвиг страдания недоведом тебе? Кий же град не воспевает тя, яко целителя отраднейша? Врачу богомудрый, святителю Луко, от трудов к трудом, от мук на муки шествовавый, землю Архангельскую, в ней же во узах пребысть и потрудися, зело возлюбивый; за ны молися Господу.

Всяк град земли Архангельския и веси вся чтут память святителей и пастырей своих мучеников, праведников и преподобных, иконе Собора их припадающе, мощи святыя лобызающе верою, яко освящения, просвещения и обожения человеков свидетели, хранимыя Отцем и Сыном и Святым Духом Господом.

Богородичен: Пустыни снегосветлыя сияние, яко искры соединеннии, явишася святии, Тобою, Богомати, в терпении укрепляеми, любовию же Твоею в горестней скудости услаждаеми, иже с Тобою осиявают души наша светом присносущным Преблагаго Господа.

Песнь 9

Ирмо́с: *О, па́че ума́ Рождества́ Твоего́ чуде́с,/ Неве́сто Всечи́стая, Ма́ти Благослове́нная,/ Е́юже получи́вше всесоверше́нное* *спасе́ние,/ досто́йно хва́лим, я́ко Благоде́теля,/ дар нося́ще – песнь благодаре́ния.*

Святых земли Архангельския по имени помянувше, долг благодарения сыновняго и безыменным воздадим, и прославим подвигом невидимым подвизавшихся в вертепех, ущелиих, храминах потаенных, милости страждущей земли Российстей день и нощь испрошающих, и спасения.

Припадаем к вам, покровителие наши, в бедах и скорбех помощи просяще: даруйте богообщения радость сердцам чистым и незлобивым, на покаяние грешныя воздвигните, чадом доброе воспитание и старцем испросите утверждение.

Небеса и земля Архангельская поведают славу Божию, море играет и оток Соловецкий сияет миру всему, свидетелие суще подвигов святых наших, овых мощьми явленных, овых же безвестно погребенных, имиже красуется собрание церковное, приносяще песнь благодарения.

Терпение и дерзновение в вере, и в молитве усердие испросите нам, покровителие наши, любовию почитающим вас, священником ревность, монахом крепость духовную, подвизающимся помощь, мир земли Архангельстей и Церкви Православней утверждение.

Призрите, святии земли нашея, на люди, ко храмом Божиим утренюющия усердно, подвигом вашим ко Христу привлеченныя, да благочестие в людех утвердится и благодать умножится во славу Бога, Емуже в Троице подобает поклонение.

Богородичен: Приими моления наша, Всепетая, Твоим бо вспоможением ко страданию мученицы укрепляются, преподобнии на подвиги вдохновляются, и наша сердца к Горнему устремляются память святых Архангельских совершити и ко иконе их припасти со умилением.

Светилен:

Свет зари, свет неба, свет и святых душ, днесь просиявает таинственно в земли, Христа познавшей, и песнь сонму святых ея воспевается в светлом празднестве святолепно.

Слава, и ныне, Богородичен:

Светлость деяний помози стяжати, Дево, и сердца чистоту: Ты бо выну зриши яве на Небеси Христа Воскресшаго, соборы святых всея земли окружаемаго, Того величающих святолепно.

На хвалитех, стихиры, глас 5.

Подобен: Радуйся, Живоносный Кресте:

Радуйся, соборе святых Архангельских,/ благовестия ниво многоплодная,/ ветвь Едемская,/ любве новосаждение,/ Руси украшение,/ вами бо вера утвердися и умножися,/ и устроишася храмы Божии,/ приобщающия люди таинствам Небесным,/ о полче велий, оградо нерушимая,/ обидимых заступницы,/ кающихся наставницы,/ смиренных руководителие ко спасению,/ адаманты терпения и столпи благочестия,/ испрошающии нам от Бога велию милость.

Радуйтеся, зиждителие храмов искуснии,/ и обителей иноческих основателие,/ и Православия проповедницы,/ равниною снежною шествовавшии,/ апостолом единонравнии,/ мрежи веры исполняюще душ ученических,/ вами утвердися истина Евангельская,/ на реках северных сияющи,/ и при мори Студеном живущия просвещающи/ добре житие провождати,/ в заповедех ходити непорочно,/ единеми усты и единым сердцем воспевающе/ Христа воскресшаго,/ подающаго вами земли Архангельстей велию милость.

Радуйтеся, мученицы Христовы, вернии,/ в годину гонений пострадавшии,/ во отоцех Соловецких,/ на брезех же Двинских и Беломорских,/ в станех скорби и смерти горькия:/ Холмогорских, Кулойских, Онежских и Каргопольских,/ в древних обителех поруганных/ и во узилища мрачная обращенных;/ вас ни пустыня снежная потаила есть,/ ни пучина вод покрыла есть непостоянная,/ не быша вам муки сия яко врата хлада вечнаго,/ но вход в Небесное Царствие/ ко Престолу Христа, Сына Божия,/ подающаго вами земли Архангельстей велию милость.

Радуйся, паства Архангельская верная,/ обретшая други на Небесех и предстатели:/ от нихже ови свет Православия принесоша/ во страну За́волочскую благословенную,/ ови же от великих бед земных/ в годину страданий Церкве Русския,/ к Небеси приидоша,/ ризы победы носяще;/ мы же облак светлый сей почитающе,/ воспоим архиереов зде пострадавших множество,/ пастыри возвеличим, от престола ятыя и без суда убиенныя,/ и вся мученики и мученицы, судом неправедным осужденныя,/ со светильники горящими представшия Жениху Христу,/ подающему сих ради земли нашей велию милость.

Слава, глас 8:

Больше сея любве никтоже имать,/ да кто душу положит за други своя,/ добро же и красно братии жити вкупе,/ темже братолюбие древнее воспомянувше христиан земли Архангельския,/ подвигом святых возращенное,/ потщимся убо вере благочестиваго сего корене нашего подражати/ и житиям новых мучеников и исповедников внимати,/ единомудренно страдания многая в краи нашем претерпевших/ и души положивших за Русь Святую и чада ея.

И ныне, Богородичен, глас тойже:

Владычице, вонми празднеству земли Архангельския/ и настави нас/ на бдение, подвиг и молитву.

Славословие великое. И отпуст.

НА ЛИТУРГИИ

Блаженна от канона, песнь 3. Прокимен, глас 7: Честна пред Господем смерть преподобных Его. Стих: Что воздам Господеви о всех, яже воздаде ми? Апостол ко Евреем, зачало 335. Аллилуиа, глас 6: Блажен муж, бояйся Господа,/ в заповедех Его восхощет зело. Стих: Сильно на земли будет семя его. Евангелие от Луки, зачало 24. Причастен: Радуйтеся, праведнии, о Господе,/ правым подобает похвала.

Моли́тва

О ди́вный многоимéнный сóнме святы́х, процвéтших в сéверней земли́, во слáву Архистрати́га вой Небéсных наречéнней! О чýднии единоревни́тели Божéственныя слáвы, ещé во плóти сýще, отвéргшии вся тлéнная, и вéчных и нетлéнных возжелéвшии: во святи́тельстве и преподóбии и прáведности, во вся́цем пóдвизе и чи́не Бóгу послужи́вшии, вкýпе с новомýченики и исповéдники в послéдняя временá зде за Христá страдáния прии́мшими!

Вы, светоли́тными сия́юще венцы́, предстоитé ны́не Вы́шнему престóлу, моли́твы и молéния вам возноси́мая приéмлюще. Тéмже мóлим вас: при́зрите ми́лостивно на ны, во странé вáших пóдвиг жи́тельствующыя: и о всей держáве Росси́йстей, и о всех правослáвных христиáнех бýдите дóбрии ходáтаи и тéплии моли́твенницы. Вéдуще многомятéжное житиé нáше, и обышéдшыя нас печáли, сердéчныя скóрби и душéвная чáяния, низпосли́те нам Небéсную вáшу пóмощь, отжени́те враг, ожесточáющих и преогорчевáющих нас и помрачáющих рáзум лукáвыми пóмыслы. Подви́гните с собóю на заступлéние нас, грéшных, Пресвятýю Влады́чицу Богорóдицу, в годи́ну гонéний лю́тых зéмлю нáшу Свои́м посещéнием озари́вшую. Моли́те со Архáнгелы и Áнгелы всещéдраго и всеблагáго Бóга умилосéрдити сердцá нáша, даровáти нам мир и и́стинную рáдость, украси́ти хрáмы нáших душ добродéтельми незлóбия и крóтости: да тéми стя́жем Егó спаси́тельную благодáть, éюже при́сно сохраня́еми, и вáшим предстáтельством поспешествýеми, сподóбимся ликостоя́ния избрáнных, и приобщéния Небéсней жи́зни во Цáрстве Христá Бóга, Емýже со Отцéм и Святым Дýхом слáва во вся вéки. Ами́нь.

Ина молитва

О велицыи сродницы наши, вси святии земли Архангельския! Во благознаменитый день праздника сего поминаем подвиги и труды ваша, и теплыя молитвы вам приносим, яко наставником и утешителем нашим, многи скорби любве ради ко Христу в житии подъемшим и венцем победы от Него увенчавшимся. Вы бо, велие дерзновение имуще, благодатную помощь нам даруете независтно; чистота душ ваших, яко звезд сияние в нощи многим путь к покаянию указует, сила веры вашея чудесное разрешение бед наших содевает, светлость дарований ваших многоразличное утешение подает притекающим к мощем и образом вашим. Темже молимся, молите Пресвятую Троицу о земном отечестве вашем, да сохранятся грады и веси наши в Православии и единомыслии ненаветны от безбожных враг; да научатся вере чада наша, да утешатся скорбящии, да болящии здравие приимут, да процветет земля наша возставлением святынь своих, да будет о Господе надежда наша, и да исполнимся благодати Божия, и достигнем Царствия Небеснаго, идеже прославим купно с вами Пресвятую Троицу во веки. Аминь.

1. драгоценности, украшения [↑](#footnote-ref-1)